[Foto's] Mercedes-Benz se eerste bakkie maak sy buiging | Maroela Media
Die Mercedes-Benz X-klas (Foto: Mercedes-Benz)
Die motorvervaardiger Mercedes-Benz het Dinsdagaand sy eerste bakkie – die X-klas – in Kaapstad bekend gestel, en dié voertuig is onmiskenbaar getrou aan sy handelsmerk.
Dié bakkie sal in 2018 in die kopersmark beskikbaar gestel word.
Mercedes het tydens die bekendstelling gesê die X-klas is gemik op die "individu wat bewus is van modegiere" en dit wil kombineer met die luukse en betroubare handelsmerk van die vervaardiger.
Die gewilde motorreus het gesê die X-klas sal die eerste bakkie van 'n premierhandelsmerk wees om te voldoen aan behoeftes en persepsies wat wêreldwyd besig is om te verander rondom bakkies. 'n Bakkie is deesdae 'n leefstylvoertuig en nie meer net 'n werkperd nie.
Dié reeksleier sal toegerus wees met Mercedes-Benz se beproefde V6-dieselenjin gepaard met 4MATIC-vierwielaandrywing. Laestrek en twee ewenaarslotte sal ook standaardtoerusting wees.
Drie verskillende modelle, die X-Klas Pure, X-Klas Progressive en X-Klas Power, gaan bekend gestel word.
Dié drie verskillende modelle wat beskikbaar gestel gaan word, kom onder meer met 'n vier- of ses-silinder-enjin, vier- of tweewielaandrywing en 'n ses-spoed-handratkas of sewe-spoed- outomatiese ratkas. Sowat ses verskillende soorte binneruim-afwerkings is beskikbaar.
Die 1,1 ton-loonvrag en 3,5 ton-sleepkapasiteit gaan van die X-klas 'n gedugte teenstander maak.
Die X-klas word vervaardig in 'n produksiesamewerkingsooreenkoms tussen die Renault-Nissan-alliansie en Daimler AG.
Sleutelmarkte vir die X-klas is Europa, Latyns-Amerika, Suid-Afrika en Australië.
WOW DIS PRAGTIG
Wonder net wat die lorrietjie gaan kos. (Net 'n hond drink uit 'n bakkie) Seker 'n Mercedes se prys.
Ek vra myself net af…(met jare se ondervinding van plaaslewe…) hoe gaan jy dit regkry om met die pronkstuk op plaaspaaie rond te ry? Kan julle die groen skynsel op my gesig sien? Was ek welaf het ek vir my liewe man een gekoop! Die rooi ene…
Dubbelkajuit met 1.1t vragkapasiteit, is n eerste. Laai area lyk lekker lank.
Vir die inividu wat modegiere kombineer met luuksheid en betroubaarheid van die vervaardiger?
Klink nie na n boer se bakkie of n besigheidsbakkie nie. Dalk stedelinge wat gaan deel neem aan die Cape Epic of vinnig plaas toe gaan vir die naweek. Dink hier kom n rekordprys vir n dubbelkajuit bakkie!